KIRJALLINEN KYSYMYS E-1267/01 esittäjä(t): Stavros Xarchakos (PPE-DE) neuvostolle. Turkin kulttuuriperinnön suojelu.



Virallinen lehti nro 081 E , 04/04/2002 s. 0016 - 0017



KIRJALLINEN KYSYMYS E-1267/01 esittäjä(t): Stavros Xarchakos (PPE-DE) neuvostolle (27. huhtikuuta 2001) Aihe: Turkin kulttuuriperinnön suojelu Turkki sai Helsingissä joulukuussa 1999 Euroopan unionin ehdokasvaltion aseman. Tästä huolimatta nyky-Turkin maallinen valtio ei tunnusta maassa asuvien miljoonien kurdisyntyperää olevien kansalaisten kansallista ja kulttuurista perintöä, ja tuhannet kristityt (kreikkalaiset, armenialaiset, roomalaiskatoliset, syyrialais-kaldealaiset jne.) kohtaavat runsaasti esteitä oman uskontonsa harjoittamisessa. Tyypillisenä esimerkkinä tästä on Turkin ortodoksien kokema vaino, koska Chalkin teologinen koulu on ollut suljettuna jo 30 vuotta Turkin hallinnon yksipuolisella ja omavaltaisella päätöksellä. Vainon kohteeksi joutuvat myös Istanbulin, Imvrosin ja Tenedosin jäljellä olevat kristityt. Voisiko neuvosto ilmoittaa minulle, onko se ottanut puheeksi ehdokasvaltio Turkin kanssa kulttuurisen omaleimaisuuden ja uskonnonvapauden kysymyksen, joka koskee miljoonia maassa asuvia muuta kuin turkkilaista syntyperää olevia kansalaisia? Millä konkreettisella tavalla turkkilainen osapuoli vastaa kurdien kulttuurisen omaleimaisuuden kunnioituksen puutteeseen? Mitä konkreettisia osoituksia on Turkin virallisen kannan muuttumisesta maassa asuvia kristittyjä kohtaan sen jälkeen kun maalle myönnettiin ehdokasvaltion asema? Vastaus (20. marraskuuta 2001) Neuvosto on määritellyt Turkin liittymiskumppanuudessa(1) erityisesti uskonnonvapauden ja kulttuurien monimuotoisuuden osalta seuraavat ensisijaiset tavoitteet: Turkin on turvattava kaikille yksilöille kaikki ihmisoikeudet ja perusvapaudet ketään syrjimättä kielestä, rodusta, ihonväristä, sukupuolesta, poliittisesta kannasta, filosofisesta vakaumuksesta tai uskonnosta riippumatta; sen on edelleen kehitettävä edellytyksiä ajatuksen-, omantunnon- ja uskonnonvapauden toteutumiselle. Turkin on turvattava kulttuurinen monimuotoisuus ja taattava kulttuurilliset oikeudet kaikille kansalaisille heidän alkuperästään riippumatta. Mahdollisesti näiden oikeuksien toteutumista ehkäisevät säännökset, koulutusalaa koskevat säännökset mukaan luettuina, olisi kumottava. On selvää, että edellä mainittu koskee kaikkia Turkin vähemmistöryhmiä, niin kristittyjä kuin muitakin, ja niiden oikeuksia tulee kunnioittaa käytännössä. Heybeliadan (Chalkin) teologisen seminaarin jälleenavaaminen kuuluu tähän yhteyteen. Turkki hyväksyi maaliskuussa 2001 liittymiskumppanuuden mukaisesti yhteisön säännöstön käyttöönottoa koskevan kansallisen ohjelman. Komissio tarkastelee parhaillaan ohjelman sisältöä ja sen yhteensopivuutta liittymiskumppanuuden kanssa. Tässä yhteydessä neuvosto muistuttaa, että EU:n säännöstön liittäminen osaksi Turkin lainsäädäntöä ei sinänsä vielä riitä. Turkin on myös varmistettava, että säännöstöä tosiasiallisesti sovelletaan. Liittymiskumppanuuden toteutumista seurataan tiiviisti assosiaatiosopimuksella perustetuissa elimissä ja toimivaltaisissa neuvoston elimissä, joille komissio raportoi säännöllisesti. (1) EYVL L 85, 24.3.2001, s. 13.